Θεσσαλονίκη, 04/07/2024

Με μεγάλη επιτυχία πραγματοποιήθηκε την Πέμπτη, 25 Απριλίου 2024, η 1η Γραπτή Δοκιμασία Προσομοίωσης Μαθηματικών Προσανατολισμού Γ’ Λυκείου Ανατολικής Θεσσαλονίκης. Η εκδήλωση αυτή διοργανώθηκε από την Διεύθυνση Δευτεροβάθμιας Εκπαίδευσης Ανατολικής Θεσσαλονίκης σε συνεργασία με την διευθύντρια ΔΔΕ κα Ζωή Βαζούρα και των Συμβούλων Εκπαίδευσης Μαθηματικών κα Χριστίνα Μιχαηλίδου και κα Αρχοντία Γραμματικοπούλου.  Συγκέντρωσε τη συμμετοχή 31 Γενικών Λυκείων από την περιοχή ευθύνης μας στην Ανατολική Θεσσαλονίκη, καθώς και 26 επιπλέον σχολείων από την Πέλλα και τη Δυτική Μακεδονία.

Τα θέματα της δοκιμασίας δημιουργήθηκαν από μια επιτροπή εκπαιδευτικών, η οποία δημιουργήθηκε μετά από ανοιχτή πρόσκληση σε εκπαιδευτικούς των σχολικών μονάδων της ΔΔΕ Ανατολικής Θεσσαλονίκης υπό την επιστημονική ευθύνη των δύο ΣΕ. Η τελική ευθύνη για τα θέματα ανήκε στους ΣΕ ΠΕ03 Ανατολικής Θεσσαλονίκης και Πέλλας.

Η συμμετοχή των παιδιών ήταν αξιοσημείωτη και η ανατροφοδότηση που λάβαμε από τις/τους εκπαιδευτικούς ήταν εξαιρετικά θετική. Η διαδικασία αυτή ήταν μια ευκαιρία για τους μαθητές και τις μαθήτριες να προετοιμαστούν καλύτερα για τις τελικές τους εξετάσεις, ενώ παράλληλα μας παρέχει πολύτιμα δεδομένα για την ποιότητα και την αποτελεσματικότητα της διδασκαλίας μας.

Το διάστημα αυτό συγκεντρώνουμε ανώνυμα τα αποτελέσματα των γραπτών της προσομοίωσης σε συνδυασμό με αυτά της τελικής βαθμολογίας των  Πανελλαδικών στα Μαθηματικά, τα οποία και θα υποβληθούν σε στατιστική επεξεργασία. Τα συμπεράσματα που θα προκύψουν από αυτήν την ανάλυση θα συμβάλουν στην ενίσχυση της εκπαιδευτικής κοινότητας με νέες γνώσεις και πρακτικές βελτίωσης και πρόκειται να παρουσιαστούν στην αρχή της νέας σχολικής χρονιάς.

Θα θέλαμε να εκφράσουμε τις ειλικρινείς μας ευχαριστίες σε όλους και όλες τις/τους συμμετέχουσες/συμμετέχοντες, από την Ανατολική Θεσσαλονίκη, την Πέλλα και τη Δυτική Μακεδονία, για τη συμβολή τους σε αυτήν την προσπάθεια. Ιδιαίτερες ευχαριστίες απευθύνονται στην επιτροπή των καθηγητών που δημιούργησε το διαγώνισμα προσομοίωσης, και ειδικότερα στον κ. Παύλο Χαλατζιάν, ο οποίος δακτυλογράφησε τα θέματα και τις λύσεις με μοριοδότηση, και την κα Έλλη Γκόρα για τις συμβουλές της και τις αναλυτικές λύσεις.

Είναι πραγματικά πολύ σημαντικό να μοιράζεσαι τις αγωνίες και τις ιδέες σου με συναδέλφους και εξαιρετικά ωφέλιμο να συνεργάζεσαι μαζί τους. Συνεχίζουμε να εργαζόμαστε για την ανάπτυξη και την υποστήριξη της εκπαιδευτικής κοινότητας, επιθυμώντας να προσφέρουμε ουσιαστικές ευκαιρίες για μάθηση και πρόοδο.

Με εκτίμηση,

Χριστίνα Μιχαηλίδου και Αρχοντία Γραμματικοπούλου

Σύμβουλοι Εκπαίδευσης Μαθηματικών